11.5.2023
SK
Úradný vestník Európskej únie
C 167/101 Štvrtok 24. novembra 2022
M. keďže podľa článku 285 katarského trestného zákona sú mimomanželský sexuálny styk a vzťahy medzi osobami rovnakého pohlavia trestné, a to v podobe odňatia slobody až na sedem rokov; keďže svojvoľné zatýkanie LGBTQ+ osôb je údajne založené na zákone č. 17 z roku 2002 o ochrane spoločenstva, ktorý podľa organizácie Human Rights Watch umožňuje vyšetrovaciu väzbu bez obvinenia alebo súdneho konania až na obdobie šiestich mesiacov, ak „existujú opodstatnené dôvody domnievať sa, že obžalovaný mohol spáchať trestný čin“ vrátane „porušenia verejnej morálky“, čo vedie k častému zneužívaniu LGBTQ+ osôb; keďže katarský ambasádor pre majstrovstvá sveta FIFA verejne zdieľal homofóbne názory; keďže sedem futbalových federácií, a to aj z Európy, rozhodlo, že ich hráči môžu nosiť pásku s farbami dúhy „OneLove“; keďže však FIFA rozhodla, že hráči, ktorí si túto pásku nasadia, môžu dostať žltú kartu alebo môžu byť vylúčení, keďže údajne ide o politické vyhlásenie;
N. keďže v roku 2016 FIFA podpísala hlavné zásady OSN v oblasti podnikania a ľudských práv, ktoré FIFA zaväzujú, aby sa zdržala zasahovania do ľudských práv a napravila negatívne účinky svojich činností na oblasť ľudských práv;
O. keďže v čase neistoty a významných výziev pre medzinárodný poriadok založený na pravidlách v Európe aj v regióne Perzského zálivu a vzhľadom na to, že svet čelí dôsledkom ruskej agresie voči Ukrajine a pandémie COVID-19, ako aj naliehavej potrebe zelenej a digitálnej transformácie, môže EÚ výrazne ťažiť z pevnejšieho a strategickejšieho partnerstva s GCC a jej členskými štátmi vrátane Kataru; keďže v roku 2021 sa obnovili diplomatické vzťahy medzi Katarom a Saudskou Arábiou, Spojenými arabskými emirátmi, Bahrajnom a Egyptom;
P. keďže dohoda o spolupráci medzi EÚ a Katarom podpísaná v roku 2018 poskytuje rámec na politické a odvetvové konzultácie o oblastiach spoločného záujmu; keďže Katar je dôležitým partnerom EÚ a ich vzťahy pokrývajú množstvo dôležitých oblastí; keďže Katar zohráva kľúčovú úlohu pri vykonávaní európskej stratégie energetickej bezpečnosti; keďže spolupráca medzi EÚ a Katarom sa výrazne zintenzívnila, čo viedlo k otvoreniu delegácie EÚ v Dauhe v roku 2022; keďže Katar bol vo februári 2022 spolupredkladateľom rezolúcie Valného zhromaždenia OSN, v ktorej sa Rusko vyzýva, aby sa stiahlo z Ukrajiny, a hlasoval za rezolúcie odsudzujúce ruskú inváziu na Ukrajinu;
Q. keďže 12. septembra 2022 sa uskutočnil štvrtý dialóg o ľudských právach medzi EÚ a Katarom; keďže dialóg o ľudských právach predstavuje rozhodujúci moment angažovanosti pri presadzovaní ľudských práv;
1. vyjadruje poľutovanie nad úmrtiami tisícov migrujúcich pracovníkov a nad zraneniami, ktoré utrpeli počas príprav majstrovstiev sveta; vyjadruje sústrasť rodinám týchto pracovníkov a žiada vyvodenie zodpovednosti;
2. naliehavo vyzýva Katar, aby v plnej miere vykonával nové právne predpisy na ochranu práv pracovníkov a odstránil zvyšné prvky systému sponzorstva kafala, ako sú napríklad tresty za útek pracovníkov;
3. zdôrazňuje, že EÚ je vo svojich vzťahoch s Katarom odhodlaná podporovať ľudské práva vrátane otázok nastolených v kontexte majstrovstiev sveta FIFA; vyjadruje znepokojenie nad správami, že státisíce migrujúcich pracovníkov stále čelia v Katare diskriminačným zákonom a praktikám; vyjadruje poľutovanie nad nedostatočnou transparentnosťou a jasne chýbajúcim zodpovedným posúdením rizík, ktoré poznačili udelenie majstrovstiev sveta FIFA Kataru v roku 2010; pripomína svoj dlhodobý názor, že korupcia vo FIFA je prebujnená, systémová a hlboko zakorenená, a naďalej sa domnieva, že táto organizácia vážne poškodzuje imidž a integritu svetového futbalu, a to napriek pokusom o jej reformu, napríklad v podobe zavedenia požiadaviek v oblasti ľudských práv;
4. naliehavo vyzýva verejné orgány, športové federácie a organizácie, aby pri výbere organizátorov významných športových podujatí, ako aj pri výbere sponzorov presadzovali univerzálne hodnoty ľudských práv, demokracie a právneho štátu; žiada, aby sa v tejto súvislosti stanovili jasné kritériá a charta so silnými hodnotami; žiada, aby sa pred usporiadaním takýchto významných športových podujatí venovala osobitná pozornosť ochrane práv pracovníkov, rovnosti a nediskriminácii a aby sa vypracovali nezávislé a dôveryhodné posúdenia vplyvu na životné prostredie;